Tarybos reglamentas (EB) Nr. 1205/2001
2001 m. birželio 19 d.
pirmą kartą iš dalies keičiantis Tarybos reglamentą (EB) Nr. 2488/2000, tęsiantį su p. Milosevic ir jo bendrininkais susijusių lėšų įšaldymą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. lapkričio 10 d. Tarybos reglamentą (EB) Nr. 2488/2000, tęsiantį su p. Milosevic ir jo bendrininkais susijusių lėšų įšaldymą ir panaikinantį Reglamentus (EB) Nr. 1294/1999 ir (EB) Nr. 607/2000 bei Reglamento (EB) Nr. 926/98 2 straipsnį [1], ypač jo 4 straipsnio 2 dalies a punktą,
kadangi:
(1) Vadovaujantis Reglamento (EB) Nr. 2488/2000 1 straipsniu, visos lėšos ir kiti finansų ištekliai, laikomi už Jugoslavijos Federacinės Respublikos ribų ir priklausantys p. Milosevic bei su juo susijusiems fiziniams asmenims, turi būti įšaldyti, o tokios lėšos ir finansų ištekliai turi būti neprieinami šio reglamento 1 priede išvardytiems asmenims bei tomis lėšomis jie neturi galėti naudotis. Komisijai yra suteikta teisė iš dalies keisti šį priedą atsižvelgiant į sprendimus, įgyvendinančius Bendrąją poziciją 2000/696/BUSP [2].
(2) Pasinaudojusi Bendrosios pozicijos 2001/155/BUSP [3] priemonėmis Taryba iš dalies pakeitė Bendrosios pozicijos 2000/696/BUSP nuostatas dėl įleidimo į Europos Sąjungą draudimo. Dėl to, būtų tinkama iš dalies pakeisti Reglamentą (EB) Nr. 2488/2000.
(3) Priemonės, numatytos šiame reglamente atitinka Vadybos komiteto, nurodyto Reglamento (EB) Nr. 2488/2000 5 straipsnyje, nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2488/2000 I priedas yra pakeičiamas tekstu, išdėstytu šio reglamento priede.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. birželio 19 d.